Dôvodová správa

A. Všeobecná časť

Ministerstvo zahraničných vecí Slovenskej republiky vypracovalo návrh nariadenia vlády Slovenskej republiky, ktorým sa dopĺňa Príloha č. 1 k nariadeniu vlády Slovenskej republiky č. 164/2002 Z. z. o spôsobe výpočtu platovej relácie na výpočet časti platu v peňažných prostriedkoch v inej ako slovenskej mene a o obsahu cenovej dokumentácie na určenie platového koeficientu.

Predloženým návrhom sa ustanovuje objektivizovaná platová relácia, ktorou sa zamestnancom v štátnej službe dočasne vyslaným do zahraničia násobí časť platu v peňažných prostriedkoch v inej ako slovenskej mene. Ďalej sa ustanovuje obdobne postupovať aj pri určovaní objektivizovanej platovej relácie pri poskytovaní časti platu v peňažných prostriedkoch v cudzej mene niektorým zamestnancom pri výkone práce vo verejnom záujme, príslušníkom Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície, profesionálnym vojakom ozbrojených síl v štátnej službe a colníkom počas vyslania  na výkon štátnej služby v zahraničí.

Cieľom navrhovanej právnej úpravy, t. j. ustanovenia objektivizovanej platovej relácie, je eliminovať valorizáciu časti platu v peňažných prostriedkoch v inej ako slovenskej mene,  vyplývajúcu zo zvýšenia platových taríf, stupnice platových taríf, funkčných platov príslušníkov Policajného zboru, Slovenskej informačnej služby, Zboru väzenskej a justičnej stráže, Železničnej polície, colníkov a hodnostných platov profesionálnych vojakov, nakoľko spôsob výpočtu platovej relácie už zahŕňa valorizačný mechanizmus, ktorý je stanovený na základe cenovej dokumentácie a platového koeficientu. Napríklad, ak sa príslušným nariadením vlády upraví zvýšenie platových taríf zamestnancov v štátnej službe o 4% (X=4), objektivizovaná platová relácia sa vypočíta ako súčin platovej realizácie a koeficientu 0,96. Ak sa stupnice platových taríf zamestnancov vo výkone práce vo verejnom záujme zvýšia o 5%, primerane sa použije ustanovenie o výpočte objektivizovanej platovej relácie ktorou sa násobí časť platu poskytnutá v cudzej mene podľa § 98 ods. 1 zákona o štátnej službe v znení neskorších predpisov, t.j. X=5 a objektivizovaná platová relácia sa vypočíta ako súčin platovej realizácie a koeficientu 0,95.

Dôvodom predkladanej úpravy je skutočnosť, že spôsob výpočtu platovej relácie už zahŕňa samotný valorizačný mechanizmus, ktorý je stanovený na základe cenovej dokumentácie a platového koeficientu. Platová relácia je pomer platového koeficientu a kurzu peňažných prostriedkov v cudzej mene vyhláseného Národnou bankou Slovenska, v ktorej sa vypláca časť platu v peňažných prostriedkoch v inej ako slovenskej mene. Platový koeficient vyjadruje podiel hodnoty spotrebného koša vybraných druhov tovarov a služieb krajiny, do ktorej je zamestnanec dočasne vyslaný, k hodnote spotrebného koša vybraných druhov tovarov a služieb Slovenskej republiky. Základňou určenia platového koeficientu je cenová dokumentácia.

Navrhovaný spôsob výpočtu objektivizovanej platovej relácie bude platiť do vypracovania nového spôsobu financovania zamestnancov dočasne vyslaných do zahraničia, prijatie ktorého sa predpokladá k 1. januáru 2009.

B. Osobitná časť

	K čl. I : Dopĺňa sa príloha č. 1 nariadenia vlády Slovenskej republiky č. 164/2002 Z. z. o bod 8, ktorým sa ustanovuje objektivizovaná platová relácia na eliminovanie vplyvu valorizácie časti platu zamestnancov v štátnej službe dočasne vyslaných do zahraničia v peňažných prostriedkoch v inej ako slovenskej mene  vyplývajúcej zo zvýšenia platových taríf.

V bode 9 ide o legislatívno-technickú úpravu s cieľom precizovania tohto ustanovenia s osobitnými zákonmi. Navrhuje sa rovnako určiť a použiť objektivizovanú platovú reláciu pri poskytovaní časti platu v peňažných prostriedkoch v cudzej mene podľa § 22 ods. 1 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení zákona č. 231/2006 Z. z., podľa § 109 ods. 2 a ods. 3 zákona  č. 73/1998 Z. z. o štátnej službe príslušníkov  Policajného zboru, Slovenskej informačnej služby, Zboru väzenskej a justičnej stráže a Železničnej polície v znení neskorších predpisov, podľa § 150 zákona č. 346/2005 Z. z. o štátnej službe profesionálnych vojakov ozbrojených síl Slovenskej republiky a o zmene a doplnení niektorých zákonov  a podľa § 101a zákona č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov.

	K čl. II : Dátum účinnosti  sa navrhuje k 1. júlu 2007.